b"\n_START_ARTICLE_\nCastell de Lladorre\n_START_SECTION_\nDescripci\xc3\xb3\n_START_PARAGRAPH_\nEl castell de Lladorre t\xc3\xa9 planta lleugerament ovalada, amb una longitud aproximada de 40 metres i una amplada d'entre 15 i 19 metres. Actualment els murs es conserven en alguns sectors fins a una al\xc3\xa7ada de 5 metres. Es conserva gaireb\xc3\xa9 tot el per\xc3\xadmetre per\xc3\xb2 han caigut l'angle nord-oest i el tram m\xc3\xa9s occidental de la paret meridional._NEWLINE_A la paret septentrional hi ha 5 espitlleres i, cap a l'interior, hi ha un mur paral\xc2\xb7lel que correspon al tancament de les cambres. A la paret meridional nom\xc3\xa9s conserva 3 espitlleres per\xc3\xb2 s\xc3\xb3n m\xc3\xa9s evidents les dependencies adossades als murs, conservant-se tamb\xc3\xa9 els murs de separaci\xc3\xb3 entre elles; hi ha almenys 8 cambres diferents amb unes mides d'uns 2,30 x 3,30 metres._NEWLINE_El parament \xc3\xa9s de pedra llicorella unida amb fang.\n_START_SECTION_\nHist\xc3\xb2ria\n_START_PARAGRAPH_\nLa primera not\xc3\xadcia documental de Lladorre data de l'any 1146, en l'acta de consagraci\xc3\xb3 de l'esgl\xc3\xa9sia de Sant Mart\xc3\xad de Card\xc3\xb3s o del Pui. El castell de Lladorre pertangu\xc3\xa9 al comte de Pallars fins al segle XV. L'any 1281, Arnau Roger, que havia pres part activa en les revolta nobili\xc3\xa0ries contra Pere el Gran, fou capturat a Balaguer, i hagu\xc3\xa9 de lliurar el domini directe del castell al veguer reial, Ramon de Molina. Conquerit el Pallars per les forces reials l'any 1491, Lladorre pass\xc3\xa0 a mans dels Cardona, i a la darreria del segle XVII als seus successors, els ducs de Medinaceli."